CELEX: 32012R0114
Language: mt
Date: 2012-02-10 00:00:00
Title: Regolament tal-Kunsill (UE) Nru 114/2012 tal- 10 ta’ Frar 2012 li jemenda r-Regolament (KE) Nru 765/2006 dwar miżuri restrittivi fir-rigward tal-Bjelorussja

11.2.2012   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 38/3
               
            REGOLAMENT TAL-KUNSILL (UE) Nru 114/2012
      tal-10 ta’ Frar 2012
      li jemenda r-Regolament (KE) Nru 765/2006 dwar miżuri restrittivi fir-rigward tal-Bjelorussja
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 215 tiegħu,
      Wara li kkunsidra d-Deċiżjoni tal-Kunsill 2012/36/PESK tat-23 ta’ Jannar 2012 (1) li temenda d-Deċiżjoni tal-Kunsill 2010/639/PESK (2) dwar miżuri restrittivi kontra l-Bjelorussja,
      Wara li kkunsidra l-proposta konġunta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u tal-Kummissjoni Ewropea,
      Billi:
      
                  (1)
               
               
                  Ir-Regolament tal-Kunsill (KE) Nru 765/2006 (3) jipprovdi għall-iffriżar tal-assi tal-President Lukashenko u ta’ ċerti uffiċjali tal-Bjelorussja.
               
            
                  (2)
               
               
                  Permezz tad-Deċiżjoni 2012/36/PESK, il-Kunsill iddeċieda li l-iffriżar ta’ fondi u riżorsi ekonomiċi għandu jiġi estiż kemm kontra persuni responsabbli għal każijiet ta’ vjolazzjoni serja tad-drittijiet tal-bniedem jew għal ripressjoni tas-soċjetà ċivili u tal-oppożizzjoni demokratika, inklużi b’mod partikolari persuni f’pożizzjoni ta’ tmexxija kif ukoll kontra persuni u entitajiet li jibbenefikaw mir-reġim ta’ Lukashenko jew jappoġġjawh, inklużi b’mod partikolari persuni u entitajiet li jipprovdu appoġġ finanzjarju jew materjali lir-reġim.
               
            
                  (3)
               
               
                  Din il-miżura taqa’ fil-kamp ta’ applikazzjoni tat-Trattat dwar il-Funzjonament tal-Unjoni Ewropea u għalhekk hija meħtieġa azzjoni fil-livell tal-Unjoni sabiex tidħol fis-seħħ, partikolarment bil-ħsieb li tiġi żgurata l-applikazzjoni uniformi tagħha mill-operaturi ekonomiċi fl-Istati Membri kollha.
               
            
                  (4)
               
               
                  Għaldaqstant, ir-Regolament (KE) Nru 765/2006 għandu jiġi emendat skont dan.
               
            
                  (5)
               
               
                  Sabiex ikun żgurat li l-miżuri previsti f’dan ir-Regolament ikunu effettivi, dan ir-Regolament għandu jidħol fis-seħħ fil-jum wara dak tal-publikazzjoni tiegħu,
               
            ADOTTA DAN IR-REGOLAMENT:
      Artikolu 1
      Ir-Regolament (KE) Nru 765/2006 huwa b’dan emendat kif ġej:
      
                  1.
               
               
                  L-Artikolu 2 huwa sostitwit bl-Artikolu li ġej:
                  “Artikolu 2
                  1.   Il-fondi u r-riżorsi ekonomiċi kollha li jappartjenu għal persuni fiżiċi jew ġuridiċi, entitajiet jew korpi elenkati fl-Annessi I, IA u IB, jew li huma proprjetà tagħhom jew miżmuma jew kontrollati minnhom, għandhom jiġu ffriżati.
                  2.   L-ebda fondi jew riżorsi ekonomiċi ma għandhom jitpoġġew, direttament jew indirettament, għad-dispożizzjoni ta’ persuni fiżiċi jew ġuridiċi, entitajiet jew korpi elenkati fl-Annessi I, IA jew IB jew għall-benefiċċju tagħhom.
                  3.   Għandha tiġi pprojbita l-parteċipazzjoni, b’mod konxju u intenzjonat, f’attivitajiet li l-għan jew l-effett tagħhom ikun, b’mod dirett jew b’mod indirett, li jiġu evitati l-miżuri msemmija fil-paragrafi 1 u 2.
                  4.   L-Anness I għandu jikkonsisti f’lista ta’ persuni fiżiċi jew ġuridiċi, entitajiet u korpi li, skont il-punt (a) tal-Artikolu 2(1) tad-Deċiżjoni tal-Kunsill 2010/639/PESK tal-25 ta’ Ottubru 2010 dwar miżuri restrittivi kontra l-Bjelorussja (*), kienu identifikati mill-Kunsill bħala persuni responsabbli għall-vjolazzjoni tal-istandards elettorali internazzjonali fl-elezzjonijiet Presidenzjali fil-Bjelorussja fid-19 ta’ Marzu 2006 u r-ripressjoni tas-soċjetà ċivili u tal-oppożizzjoni demokratika, jew bħala persuni assoċjati ma’ dawk responsabbli.
                  5.   L-Anness IA għandu jikkonsisti f’lista ta’ persuni fiżiċi jew ġuridiċi, entitajiet u korpi li, skont l-Artikolu 2(1)(b) tad-Deċiżjoni 2010/639/PESK, kienu identifikati mill-Kunsill bħala persuni responsabbli għall-vjolazzjoni tal-istandards elettorali internazzjonali fl-elezzjonijiet Presidenzjali fil-Bjelorussja fid-19 ta’ Diċembru 2010 u r-ripressjoni tas-soċjetà ċivili u tal-oppożizzjoni demokratika, jew bħala persuni assoċjati ma’ dawk responsabbli.
                  6.   L-Anness IB għandu jikkonsisti minn lista ta’ persuni fiżiċi jew ġuridiċi, entitajiet u korpi li, skont il-punti (c) u (d) tal-Artikolu 2(1) tad-Deċiżjoni 2010/639/PESK, kienu identifikati mill-Kunsill bħala persuni (i) responsabbli għal każijiet ta’ vjolazzjoni serja tad-drittijiet tal-bniedem jew għar-ripressjoni tas-soċjetà ċivili u tal-oppożizzjoni demokratika fil-Bjelorussja, jew (ii) persuni jew entitajiet li jibbenefikaw mir-reġim ta’ Lukashenko jew jappoġġjawh.
                  
                     (*)  ĠU L 280, 26.10.2010, p. 18.”;"
						
               
            
                  2.
               
               
                  Fil-paragrafi 1 u 2 tal-Artikolu 2b, fl-Artikolu 3(1)(a), fl-Artikolu 4a u fil-paragrafi 1 u 4 tal-Artikolu 8a, ir-referenzi għal “Anness I u IA” huma sostitwiti minn referenzi għal “Anness I, IA u IB”.
               
            Artikolu 2
      L-Anness għal dan ir-Regolament għandu jiddaħħal bħala l-Anness IB għar-Regolament (KE) Nru 765/2006.
      Artikolu 3
      Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
      
         Dan ir-Regolament għandu jorbot fl-intier tiegħu u japplika direttament fl-Istati Membri kollha.
         Magħmul fi Brussell, l-10 ta’ Frar 2012.
         
            
               Għall-Kunsill
            
            
               Il-President
            
            C. ANTORINI
         
      
      
         (1)  ĠU L 19, 24.1.2012, p. 31.
      
         (2)  Deċiżjoni tal-25 ta’ Ottubru 2010 (ĠU L 280, 26.10.2010, p. 18).
      
         (3)  ĠU L 134, 20.5.2006, p. 1.
      
         ANNESS
         
            
               “ANNESS IB
               Ma hemmx entrati f’dan l-Anness.”.